IZVJEŠĆE KOMISIJE EUROPSKOM PARLAMENTU I VIJEĆU

o zajedničkoj reviziji provedbe Sporazuma između Europske unije i Sjedinjenih Američkih Država o obradi i prijenosu podataka o financijskim porukama iz Europske unije u Sjedinjene Američke Države za potrebe Programa za praćenje financiranja terorizma

Sporazum između Europske unije i Sjedinjenih Američkih Država o obradi i prijenosu podataka o financijskim porukama iz Europske unije u Sjedinjene Američke Države za potrebe Programa za praćenje financiranja terorizma (dalje u tekstu „TFTP“) stupio je na snagu 1. kolovoza 2010.

Postupovni aspekti

Člankom 13. Sporazuma predviđaju se redovite zajedničke revizije zaštitnih mjera, kontrolâ i odredaba o uzajamnosti koje će provoditi revizijski timovi iz Europske unije i Sjedinjenih Američkih Država, uključujući Europsku komisiju, Ministarstvo financija SAD-a i predstavnike dvaju tijela za zaštitu podataka iz država članica EU-a, a mogu biti uključeni i stručnjaci za sigurnost i zaštitu podataka te osobe s iskustvom u pravosuđu.

Ovo se izvješće odnosi na četvrtu zajedničku reviziju Sporazuma otkad je stupio na snagu i obuhvaća razdoblje od 22 mjeseca od 1. ožujka 2014. do 31. prosinca 2015. Prvom zajedničkom revizijom Sporazuma provedenom u veljači 2011. obuhvaćeno je razdoblje od prvih šest mjeseci nakon stupanja na snagu Sporazuma (od 1. kolovoza 2010. do 31. siječnja 2011.), a drugom zajedničkom revizijom provedenom u listopadu 2012. obuhvaćeno je naredno razdoblje od dvadeset mjeseci (od 1. veljače 2011. do 30. rujna 2012.). Trećom zajedničkom revizijom provedenom u travnju 2014. obuhvaćeno je razdoblje od sedamnaest mjeseci (od 1. listopada 2012. do 28. veljače 2014.). Komisija je 27. studenoga 2013. donijela Komunikaciju o Zajedničkom izvješću Komisije i Ministarstva financija SAD-a o vrijednosti podataka dostavljenih u okviru TFTP-a na temelju članka 6. stavka 6. Sporazuma.

U skladu s člankom 13. stavkom 3., za potrebe revizije, Europsku uniju zastupala je Europska komisija, a Sjedinjene Američke Države Ministarstvo financija SAD-a. Na čelu revizijskog tima EU-a bio je visoki dužnosnik Komisije, a tim se sastojao od ukupno dva člana osoblja Komisije, predstavnika dvaju tijela za zaštitu podataka i jednog sudskog vještaka iz Eurojusta.

Četvrta revizija provedena je u dvije glavne faze: 1. ožujka 2016. u Haagu u prostorijama Europola te 15. i 16. ožujka 2016. u Washingtonu u prostorijama Ministarstva financija SAD-a.

Ovo se izvješće temelji na informacijama iz odgovora u pisanom obliku koje je Ministarstvo financija SAD-a navelo u upitniku EU-a poslanom prije revizije, informacijama iz razgovorâ s osobljem Ministarstva financija SAD-a te informacijama iz ostalih javno dostupnih dokumenata Ministarstva financija SAD-a. Osim toga, upotrebljavale su se i informacije koje je dostavilo osoblje Europola tijekom revizije, a u obzir se uzelo i izvješće o inspekciji Zajedničkog nadzornog tijela Europola (JSB) iz rujna 2015. Kako bi upotpunila dostupne informacije, Komisija se sastala i s imenovanim davateljem informacija.

Preporuke i zaključak

Na temelju informacija i objašnjenja dobivenih od Ministarstva financija SAD-a, Europola, imenovanog davatelja informacija i neovisnih nadzornika, provjere odgovarajućih dokumenata i reprezentativnog uzorka pretraživanjâ podataka dostavljenih u okviru TFTP-a, Komisija je zadovoljna jer se Sporazum, pripadajući zaštitni mehanizmi i kontrole pravilno provode te jer je Ministarstvo financija SAD-a uzelo u obzir rezultate treće zajedničke revizije. Komisija je posebno zadovoljna ishodom rasprava o tumačenju članka 15. u vezi s pravom pristupa i načinom na koji Ministarstvo financija SAD-a nastavlja procjenjivati neophodnost čuvanja preuzetih podataka u smislu članka 6. stavka 7. Sporazuma.

Europol obavlja svoje zadatke provjere u skladu s člankom 4. na temelju detaljne i redovito ažurirane popratne dokumentacije koju dostavlja Ministarstvo financija SAD-a. Mehanizam nadzora dobro funkcionira i djelotvoran je u osiguravanju da je obrada podataka u skladu s uvjetima utvrđenima u članku 5. Svi podaci koji nisu preuzeti brišu se na polugodišnjoj osnovi kako bi se osiguralo da se svi takvi podaci izbrišu najkasnije pet godina nakon njihova primitka, u skladu s člankom 6. stavkom 4. Sporazuma. Redovito ocjenjivanje preuzetih podataka Ministarstva financija SAD-a uključuje procjenu razdobljâ zadržavanja podataka. Odgovarajuće informacije o procesu ispravljanja podataka uvrštene su na web-mjesto Ministarstva financija SAD-a.

Radi mogućeg dodatnog poboljšanja, Komisija predlaže da države članice razmotre redovito dostavljanje povratnih informacija o podacima TFTP-a primljenima iz Ministarstva financija SAD-a, čime bi se omogućilo poboljšanje kvalitete i količine razmijenjenih informacija u skladu s člancima 9. i 10. Komisija također potiče Europol da nastavi svoje napore u cilju aktivnog promicanja svijesti o TFTP-u i podržavanja država članica koje traže savjet i iskustvo u pripremi svojih zahtjeva iz članka 10. Važno je da Europol nastavi obnašati svoju ulogu provjeravanja u skladu s člankom 4. na temeljit i neovisan način kao i dosad.

U kontekstu revizije Ministarstvo financija SAD-a u pismenom je obliku potvrdilo valjanost jamstava danih tijekom savjetovanja 2013. godine. Ministarstvo je izjavilo da od stupanja na snagu Sporazuma o TFTP-u u kolovozu 2010. vlada SAD-a, uključujući sve njezine službe i agencije, ne prikuplja podatke o porukama o financijskim transakcijama od imenovanog davatelja podataka u Europskoj uniji osim kako je odobreno Sporazumom o TFTP-u. Ministarstvo navodi i da tijekom tog razdoblja vlada SAD-a nije uručila ni jedan sudski poziv imenovanom davatelju podataka u EU-u ili imenovanom davatelju podataka u Sjedinjenim Američkim Državama kojim se zahtijeva dostavljanje podataka pohranjenih u EU-u, osim onih koji su dopušteni u skladu s člankom 4. Sporazuma o TFTP-u. Ministarstvo financija SAD-a potvrdilo je i da se SAD u potpunosti pridržava, te se i dalje namjerava u pridržavati, svih svojih obveza u skladu sa Sporazumom o TFTP-u.

TFTP je i dalje važan instrument za pružanje pravovremenih, točnih i pouzdanih informacija o aktivnostima povezanima sa sumnjivim terorističkim planiranjem i financiranjem. Njime se lakše identificiraju i prate teroristi i njihove mreže za potporu diljem svijeta.

Komisija pozdravlja kontinuiranu povećanu transparentnost američkih tijela u razmjeni informacija, čime se dokazuje vrijednost TFTP-a u okviru međunarodnih nastojanja u borbi protiv terorizma. Detaljne informacije o tome kako se podaci dostavljeni u okviru TFTP-a upotrebljavaju i mogu upotrebljavati te konkretni slučajevi iz zajedničkog izvješća o vrijednosti i u kontekstu ove revizije predstavljaju velik korak naprijed u daljnjem pojašnjavanju načina funkcioniranja i dodane vrijednosti TFTP-a.

U razdoblju obuhvaćenom ovom revizijom EU je mogao bolje iskoristiti TFTP nego u razdobljima obuhvaćenima prošlim revizijama. U određenim slučajevima informacije koje su pružene u okviru Sporazuma bile su ključne za napredak posebnih istraga u vezi s terorističkim napadima na području EU-a. Američka tijela uvelike su se koristila mogućnošću iz članka 9. Sporazuma da tijelima EU-a spontano pruže informacije iz TFTP-a. Osim toga, Europol je u razdoblju obuhvaćenom ovom revizijom proaktivno pokrenuo niz zahtjeva u skladu s člankom 10. Sporazuma. To je pridonijelo većoj prepoznatljivosti TFTP-a među tijelima EU-a, zbog čega su se ona njime i više koristila.

Redovito revidiranje Sporazuma ključno je za osiguravanje njegove pravilne provedbe, izgradnju odnosa povjerenja između ugovornih stranaka i otklanjanje sumnje o korisnosti instrumenta TFTP za zainteresirane dionike. Komisija i Ministarstvo financija SAD-a dogovorili su se da sljedeću zajedničku reviziju u skladu s člankom 13. Sporazuma provedu početkom 2018.